정조 21년
丁巳十月初七日辰時上詣景慕宮擧動入侍時行都承旨洪明浩行左承旨李晩秀行右承旨申耆左副承旨金載翼右副承旨金勉柱同副承旨李溏假注書尹致永李允謙記注官金良倜記事官吳泰曾二提學沈煥之檢敎待敎沈象奎原任待敎李存秀以次侍立時至通禮跪啓外辦上具翼善冠衮龍袍乘輿出交泰門永淸門明政門由館峴至觀旂橋降輿上曰儒生祗迎者幾何耆曰館學掌色則未及待令居齋生祗迎者爲六十二人云矣上仍乘輿進發入宮大門降輿詣版位行再拜禮仍詣廟內奉審訖還御齋殿命勉柱入侍又命晩秀耆入侍上曰兵工換房上曰禮刑換房竝出榻敎又命書榻敎曰大臣備局堂上引見又命勉柱先退賤臣承命出傳致永與右議政李秉模兼戶曹判書金華鎭行上護軍金文淳金持默行大護軍李秉鼎右參贊沈煥之判尹趙心泰兵曹判書李祖源禮曹判書李時秀刑曹判書趙尙鎭行護軍徐有大李漢豐徐龍輔李書九右尹李益運以次進伏訖秉模曰侵早勞動聖體若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰初十日卽賓廳日次而進定於今日者十一日殿講欲兼行十五日次對故也亦有稟處事耶秉模曰有一二件稟處者矣上曰以東道陵寢造泡寺事畿伯出擧條矣雖爲其聊賴藉力之資劃給他道寺刹之願屬者而西道造泡寺之屬三寺過矣以其中一寺屬之東道造泡寺事賜批畿伯所奏則但二寺而追聞則本是三寺云故前批中二寺之二字改以三字矣以此問於禮判而擧行耶晩秀曰依下敎爲之三寺中二寺屬之西道一寺則屬之東道事分付矣上曰次對爲之秉模曰卽見京畿監司李在學所啓則以爲朔寧稷還二萬餘石每年分給實爲民邑至切之弊今春以一萬石作錢貿租之意筵稟蒙允五千石則每石一兩從民願收捧分俵各邑以爲準折貿租而五千石則以價錢之難辦使之待秋收捧矣見今畓農大違初料準折移貿其勢末由五千石作錢今姑置之依前以本色收捧更待年豐作錢移貿而還弊之至此專由於營賑稷之盡分該邑營賑稷移貿前姑勿盡分依常賑穀例施行事請令廟堂稟處矣移貿之數旣未準萬石而明年營賑稷又爲盡分則民弊與前別無異同依所請營賑稷準數移貿前姑依常賑穀例分給何如上曰依爲之出擧條秉模曰前洪州牧使柳誼以稅穀所載船事有所仰奏者稅穀一船所載旣準千石竝其船人船價雜費條洽爲一千四五百石所載太重不如輕舟之利涉若減數裝載則其於舟行似爲便利云而有問于廟堂草記之命矣今旣登筵故敢此仰達矣語未畢上曰退與前牧使相議以草記稟處可也大抵一船多載必有臭敗之慮雖甚可悶而古則宮房納例自各其州載納一船添載必倍於近日而自丙申以後入于戶曹自戶曹劃給於各宮房然則公穀與宮房納一船所載以千石爲限而其中不得不有添載之端以致濫多臭敗之慮第欲一竝禁其添載則各其州上納小小穀物無歸屬處勢將專船載來此亦爲弊之一端矣上曰柳誼所言何以則爲好云也秉模曰柳誼則以爲一船所載千石內公穀則少減竝雜費以準千石之數似好云矣上曰此指私船而言耶秉模曰然矣上曰昨以玄在默事刑曹回啓判付中以依卿議施行事下敎矣大抵遐俗至頑法綱日壞每有如此之患不可不加一等勘律以爲懲後戢他之地但究其本事則諸般納供與誣陷官長之罪稍有間言一律則過矣故處分止此耳以該守令言之不能治一在默致煩按査之擧在默則名以朝官雖不得施刑推問而其外各人等亦不能自本邑各別推治以此屢煩辭敎者豈非駭然之甚乎如此守令將焉用哉所謂申善應者雖此後下敎前勿爲檢擬之意標識於官案事分付大體字牧之任專不擇人故爲守令者不能彈壓一境每致貽辱朝廷之歎豈不寒心予則以爲武士之別取才極可笑也弓才雖曰養由基而一日取才亦何以知其人之可否乎言端旣出矣近來紀綱大不成說以今日隨駕軍兵事言之駕後及別抄之待令者不過數人云此亦非師律所關乎予不欲以法駕頻頻勞動故今年內以敦化門動駕合三次而園幸外以法駕遵大路而行者不過兩次以先王之心爲心予於毓祥宮每爲一年一次展拜而今年則歲謁之禮至今未得遂誠悵慕冞極而亦有所咨且者故耳如是而動駕稀闊故兵曹及各營門擧行自致怠忽此亦自廟堂提飭處也秉模曰今日動駕時駕後及別抄未及趁卽待令兵曹判書李祖源御營大將李漢豐姑先從重推考何如上曰依爲之近來動駕稀闊凡百怠忽駕前駕後之今日使之待令者意在試勤慢兵曹則駕後雖有未及者別將率禁軍趁期待令可謂神速兵判勿推別將上弦弓賜給該營首校及禁軍正領令該曹木一疋施賞可也出擧條秉模曰伏聞日前以城中流丐之當寒失所特垂軫念之德使捕廳抄出丁壯從便區處聖意蓋欲使彼無依之類各有歸屬俾得糊口庇身之道而該捕將不善擧行至使各部抄出富戶欲爲勒令逢授以致聽聞之騷擾事之可駭莫此爲甚右捕將李得濟施以削職之典何如上曰流丐皆是無恒心之類捕廳例管而再昨夜因日寒摘奸後老弱非所可論丁壯則賃與傭間豈無可爲之業乎特命兩捕將抄出丁壯分管區處則右捕將擧行之輕率妄着姑勿論前夜聽傳敎之事至後夜三更後始爲草記節節駭然不可削職而止其罪狀令該府拿問嚴勘可也出擧條耆曰右邊捕盜大將李得濟削職令該府拿問嚴勘事命下矣在前如此之時有他邊大將兼察之例今番則何以爲之乎上曰左大將兼察可也耆曰左邊捕盜大將柳孝源右大將兼察事命下矣兼察右邊捕盜大將柳孝源卽爲牌招聽傳敎何如上曰依爲之竝出擧條命書榻敎曰新除授右邊捕盜大將趙心泰牌招傳授命召及大將牌傳令牌仍命秉模就座煥之曰關西及嶺南年例封進皮荻栗各有期限關西之咸從嶺南之密陽皆已陸續封進而尙州善山兩邑過期不納以致今日不得如式進上事體所在不可無警勵之道不飭之該道臣罷職當該兩邑守令令該府拿問處之何如上曰依爲之進獻事體雖重民事亦重道伯則姑爲勿罷可也出擧條仍敎曰古則進獻於內局者無論諸般物種特敎停止前連爲封進故昔在先朝生鰒進上才命停止而已封進者爲中官之所偸食眞所謂宋吉之偸梨也其翌日都相以生鰒事有所仰奏中官事始爲現發大加嚴處矣近來則定其次數無或違越則如中官輩雖欲偸食將何所憑如是而尙有此限內闕封之擧此亦紀綱所在也上曰阿蘭國人果有考據之跡耶書九曰姑未考見矣上曰倭人金忠善卽平秀吉之外孫也壬辰年爲先鋒將而效忠於我國探得敵情一一來告至號曰慕華堂云宣廟朝特命馹召賜金姓官戶參此豈不異哉其事實何以則知之日前有下敎於卿矣卿果搜見耶書九曰臣曾一見金忠善之名於雜冊中而未能記其的在何冊也上曰不在於遣閑錄中耶書九曰臣更思之則遣閑錄中似無金忠善事蹟矣煥之曰臣於外邑所置整理穀分斂之事有所聞不勝駭惋者敢此仰達矣整理之名昉於陵幸時戶曹判書爲整理使之例而以殿下愛日之聖孝頃當萬千年一遇之慶會奉慈駕而詣華城誕擧呼嵩之晠典上自內府供億之費下至從官軍馬盤纏糗糧之資不煩大農之經用營邑之供給而默運聖智別爲區劃此所以整理諸臣之奉而擧行者也及當觀華之日旣養群老矣又濟四民矣廣慶覃恩之聖念至及於環海億兆之衆而聖敎若曰當是年是日行是地是禮而民吾赤子旣無以家給牛酒人皆醉飽則於予心豈不欿然民之質矣以予心爲心亦豈不思與國家同樂而共懽乎遂以整理用餘錢二萬兩分送三都八道俾以一兩之錢作爲皮穀一包自其明年春以散而秋以斂或爲種資或爲農糧貽我嘉種傳之悠久出自聖孝覃以慈惠留有餘不盡之澤爲用敷厥庶之本則雖愚夫愚婦之微亦當知其粒粒皆恩人人同慶之盛德至善可以孚豚魚而感木石此又所以乙卯整理穀之建置者也凡在按藩守土之列者服田緣畝之類體其創始之本意念其蒙被之洪私其孰不油然而觀感惕然而興孝頌祝於播種之時而鼓舞於對飯之際乎若營邑之臣一任舞弄之奸不思對揚之方則是眞無人心者況於再昨年以湖西擧行之駭然至登籌啓仰煩飭敎則瞻聆所及庶皆警動而知懼而今聞南中諸邑尙或有以錢分給勒捧正米之處錢分數十文米捧七八斗謂之整理穀其外諸道春散數十葉秋斂三四倍錢還成習而看作利竇民間傳說聽聞駭惑大抵此穀一自以錢作穀之後本無錢邊之可賈者且況皮雜之貿本不取米則錢分之謂以整理米捧之托以整理抑何意也以聖上均視遐邇廣布慈德之至誠苦心閼而不行反爲貽弊民間之端思之及此寧不痛惋請令廟堂嚴覈摘發當該守令拿致王府繩以當施之律不能檢飭之道臣亦卽嚴勘以爲懲後之地何如上曰整理穀之設施乙卯奉觴上壽之餘出於廣慈惠覃慈恩之至誠苦心而必以皮穀派分兼寓春種一粒秋收萬顆生生不窮於千永垂之義設有不良無恥之吏寧忍萌計於賭利而錢分米捧之駭惡姑無論敢於此剝割敢於此聚斂者不可但以贓汚論事旣發覺若不嚴法重繩則何以謝小民乎亦豈可使此布德之擧一任其相反乎今日來此而聞此可見乾道之孔昭按道者不飭之罪從當隨現分等勘處先從各其管下列邑犯科之人一一摘發狀聞一有不謹或現發於按廉之行則其道伯爲先拿致王府臨門親問以示爲所重之義爲先嚴明分付可也出擧條秉模曰整理設置非爲整理之需用也非爲穀簿之滋息也一以廣慈惠一以均慈慶將使大小民人飽以德而志其喜以寓億萬斯年之祝也爲長吏者苟有一分人心百事雖或慢忽至於此穀孰敢不精其捧準其給而今聞重臣所奏精捧準給姑舍是散錢數錢斂米八斗云雖是他穀此等不法之事曾所罕聞況在此穀敢以穀名之所重反作憑藉之欛柄遂使淪肥之惠任渠剝膚之手比諸諸般贓汚不啻萬倍此不摘發施以典刑其可曰國有法乎且其摘發之道異於穀簿之幻弄散錢自當有受去之民納米亦必有定給之數雖欲掩護有不可得亟令道臣星火按査爲先今年所犯者指名登聞以爲施法之地不察之道臣亦爲嚴勘斷不可已矣上曰此穀之當初設置亦一投醪之義也取朱子杜倉之義使之春散秋收輪回面里則庶可俾吾民覃被慈覆之恩故所以有整理之名而設施未久奸弊如此此豈不痛歎矣乎重臣所奏甚得體不負所知矣仍命書傳敎曰以近俗遮面之習設有民弊之入耳者挺身執奏未可必今日重臣筵奏可謂深得知無不言之義殊可尙也備局堂上沈煥之特賜內下豹皮一令豈特嘉其言亦爲爲所重也上曰注書出去此擧條先卽書入也賤臣承命先退上曰陞補今月內畢試事有所飭敎矣泮長之疏如此卿意以爲如何秉模曰泮長疏中所陳臣雖未得詳聞而觀於向來草記略知其槪一番許遞恐宜矣上曰依爲之出擧條華鎭曰臣犬馬之齒已踰七十神精昏瞀遇事顚錯度支重任決不可虛縻度日伏願遞解臣職以安私分焉上曰籌謨熟手非卿而誰重任固難輕遞勿辭敎文淳曰何日發行耶文淳曰十五日發行矣上曰以唐板冊貿來事近來飭禁至嚴今番亦勿犯科事申飭譯員輩而雖以緞屬言之雲縀楪縀外切勿貿來事嚴飭上曰擧條何至今不爲書入也命書傳敎曰上下注書汰去又命書榻敎曰前假注書吳泰曾仍察上注書前假注書李存秀仍察廳任上曰外辦入之通禮跪啓外辦上乘輿出宮大門至觀旂橋降輿旋卽乘輿由館峴至弘化門命耆解嚴仍入明政門永淸門交泰門還內諸臣以次退出